אירוע "מקדמות יחד 2" נערך אתמול (רביעי) בקמפוס האוניברסיטה הפתוחה ברעננה, בהשתתפות ח"כיות, המתמודדות בבחירות הקרובות לכנסת ופעילות חברתיות בולטות.
על השאלה האם צריכים שיעורי אזרחות בישראל, מאחר וכל סקטור מקבל חינוך אחר, ענתה איילת שקד כי "כוחנו באחדותנו ולא באחידותנו. אפשר שכל זרם ילמד בצורה המתאימה לו, העיקר שיהיה כבוד".
לדעת ח"כ עידית סילמן, חינוך לערכים ודמוקרטיה אפשרי, ויכול בהחלט להגיע למערכת החינוך שתפקידה לנקוט בצעדים, כפי שהחליט שר החינוך כי השנה, נושא הערבות ההדדית ידובר במערכת החינוך.
בדבריה, התייחסה ח"כ קארין אלהרר אל העובדה שנתנו לרב תרבותיות להשתלט עלינו ואיבדנו עקרונות יסוד. לדבריה, צריכה להיות מערכת חינוך שאוכפת חוקי יסוד שיהיו שייכים לכולם.
הפעילה החברתית החרדית, אסתי שושן, הבהירה כי היא מדברת בשם עצמה, אם כי למעשה העבירה קולות שקיימים על פני השטח ברמה כזו או אחרת. "אני רוצה לפנות למחוקקות בהווה ובעתיד הקרוב, תשימו לב לקולות שעולים מתוך החברה החרדית שהם כרגע מושתקים. הם קיימים, מתרחבים, אנשים שלמשל מבקשים שתהיה מערכת שתאפשר לימודי ליב"ה. האנשים האלו צריכים להתמודד מול פוליטיקה בכנסת וברשויות המקומיות ולאנשים אין היום להיכן לשלוח את הילדים שלהם. אני רציתי חינוך חרדי עם כלים שיתנו להם לבחור ואין את האופציה הזו.
בשנים האחרונות היה קשה לקדם את זה עם אנשים בממשלה בגלל שיקולים פוליטיים.
אני חושבת שצריכים לזכור שכאן לא יושבת חברת כנסת חרדית, והסיפור הזה הוא סיפור שמשפיע גם על השיח הזה. כי אם יש 16 מושבים לגברים בלבד מסיבות שאפילו להלכה אין מספיק יכולת לתרץ אותם, המצב הזה של חוקקות לשלב כוחות, זה מצב שמייצר תודעה. כשבחברה החרדית נשים לא נשמעות, אין להן לגיטימציה להיות בעמדה של מקבלי החלטות, זה עניין של חינוך. אתן תשבו בכנסת, תזכרו שיש נשים שנמנעת מהן היכולת להיבחר, שתזכרו בכל דיון שאתן נמצאות, שיש קול אחד שאתן לא שומעות. אתן שומעות על גברים חרדים ולא על נשים חרדיות".